ཚན་རིག་འཕེལ་རྒྱས་ཐད་བྱས་རྗེས་ཆེ་བའི་རྒྱུ་མཚན་ལ་བརྟེན་ནས་ཡོངས་གྲགས་ཐོག་ཁོང་ལ་ལྟེ་རྡུལ་དངོས་རིག་གི་ཡབ་ཆེན་དམ་པའམ་སྲོལ་གཏོད་གནང་མཁན་གྱི་མཚན་གནས་སྤྲོད་ཀྱི་ཡོད།ཉམས་ཞིབ་ཀྱི་ལམ་ནས་འགྱེད་འཕྲོའི་ཚེ་ཕྱེད་ཅེས་པའི་གོ་དོན་གསར་གཏོད་གནང་བ་དང་འགྱེད་འཕྲོའི་ཚེ་ཕྱེད་ཅེས་པ་ནི་འགྱེད་འཕྲོའི་རང་བཞིན་ཅན་གྱི་དངོས་རྫས་ཤིག་གིས་འགྱེད་འཕྲོའི་ནུས་པའམ་འགྱེད་འཕྲོ་བྱེད་པའི་གྱེས་རྡུལ་དེ་དག་བརྒྱ་ཆ་ལྔ་བཅུ་ཟད་འགྱུར་འབྱུང་བར་དུས་ཚོད་ཇི་ཙམ་འགོར་མིན་གྱི་དོན་ཡིན།འགྱེད་འཕྲོ་བྱེད་པའི་དངོས་རིགས་ཤིན་ཏུ་མང་ནའང་དེ་དག་གི་ཟད་འགྱུར་བྱེད་པའི་ཚད་མི་འདྲ་བས་འགྱེད་འཕྲོའི་ཚེ་ཕྱེད་ཀྱི་དུས་ཡུན་མི་འདྲ་བ་ཡོང་གི་ཡོད།དེ་བཞིན་དུ་འགྱེད་འཕྲོའི་སྐབས་རྩ་རྫས་བྱེ་བྲག་ཅིག་རྩ་རྫས་གཞན་དུ་འགྱུར་བ་རྙེད་པ་དང་འགྱེད་འཕྲོ་བྱེད་པའི་གྱེས་རྡུལ་ལ་རིགས་གཉིས་ཡོད་པ་ཤེས་རྟོགས་བྱུང་བ་དེར་རྗེས་སོར་ཨལ་ཕ་དང་བི་ཊ་ཞེས་མིང་བཏགས།བྱས་རྗེས་འདི་ལ་བརྟེན་ནས་སྤྱི་ལོ་༡༩༠༨ལོར་ཁོང་ལ་ནོ་བེལ་རྫས་སྦྱོར་རིག་པའི་གཟེངས་རྟགས་ཕུལ་ཡོད།ནོ་བེལ་ཚོགས་ཆུང་ནས་གཟེངས་རྟགས་འབུལ་རྒྱུའི་གསལ་བསྒྲགས་ནང་།རྩ་རྫས་ཟད་འགྱུར་དང་འགྱེད་འཕྲོའི་རང་བཞིན་ཅན་གྱི་དངོས་པོའི་རྫས་སྦྱོར་གྱི་བྱེད་ལས་ཐད་ཁོང་གིས་ཉམས་ཞིབ་གནང་བ་དེའི་ཆེད་དུ་ཡིན།ཞེས་བཀོད་ཡོད།དེ་རྗེས་ཁོང་དང་ཚན་རིག་པ་གཞན་ཞིག་ལྷན་དུ་ཨལ་ཕ་རྡུལ་དེ་དག་ཧི་ལིམ་རྩ་རྫས་ཀྱི་གྱེས་རྡུལ་ཡིན་པ་ཤེས་ཡོད།